5 på topp med Vestre Trysil Idrettslag

Hvor godt kjent er du i nærområdet? De fleste av oss har en eller mange turer på Nybrenn, men hvor ofte har du tatt turen til en annen topp i Tørberget eller noen av grendene rundt?

Vi er omgitt av et utall av flotte utfluktsmål som få kjenner til. Vestre Trysil Idrettslag ønsker å bidra til økt fysisk aktivitet i vårt nærområde og introduserer denne påsken en ny aktivitet, - 5 på topp.

Alle som registrerer seg med minst en tur på hver av toppene, Nybrenn, Bastberget, Kavanberget, Rassiberget og Knulkoia (Varahollsberget), i perioden palmelørdag til og med 2. påskedag, deltar i trekning av et gavekort på kr 2000,-.

På alle steder er det satt opp en post med en QR-kode som skannes med telefon. Informasjonen du angir etter at QR-koden er lest, gjelder kun for den aktuelle toppen. Postene er ikke alltid plassert på øverste toppen, men på egnet sted i nærheten. Se plassering i kart.

Vi gir deg noen forslag til trasé, men finn gjerne din egen vei opp hvis du ønsker det. Om du går på ski, truger, på beina eller hvordan du kommer deg til stedene, er opp til deg selv, bare du kommer deg ut i naturen og er i fysisk aktivitet 😊  
Det er greit å gå til fots i skiløypene når de er faste, men vis hensyn hvis de begynner å bli løse.   
Pakk sekken med sitteunderlag, niste og termos slik at du kan kose deg med noe godt når du tar en pust i bakken for å nyte påsken og utsikten.  
God tur og husk solkrem!

**Knulkoia (Varahollsberget) 643 moh.** Koordinat: 61°11′7″N 12°9′17″Ø

* Alternativ 1.
  + Start ved grinda øverst i Mortensvegen
    - Noe begrenset med parkeringsplasser
  + Følg trugeløype langs Buførsvegen nordover og innover til Knulkoia.
    - Ca. lengde: 1 km (en vei)
* Alternativ 2.
  + Start fra Nyhuus Østre – Eriks, Varahollsvegen 58
    - Gode parkeringsmuligheter.
  + Gå veien østover til der høyspentlinja krysser veien, sving av og følg trugeløypa opp hogstgruppa.   
    På toppen svingen løypa mot høyre og flater ut, og skjefter så inn på Buførsvegen et par hundre meter før Knulkoia.  
    Fantastisk flott utsikt over Varådalen.
    - Ca. lengde: 1 km (en vei)

***Registreringspunktet befinner seg på veggen ved siden av døra på Knulkoia.***

Fra Knulkoia er det mulig å følge trugespor videre til Morerkoia (2 km lenger inn).

**Kavanberget (mot Rysjølia) 646 moh.** Koordinat: 61°5′45″N 12°11′15″Ø

* Alternativ 1.
  + Start ved Rundflovegen på motsatt side av avkjøringen til Høljedalen.
    - Noe begrenset med parkeringsmuligheter langs vei.
  + Følg trugeløype mot nordøst mot Hemknulen og snu deretter nordvest mot Kavanberget.
    - Ca. lengde: 1 km (en vei)

***Registreringspunktet befinner seg på et tre.***

**Nybrenn – 663 moh.** Koordinat:61°9′50″N 12°3′54″Ø

* Alternativ 1
  + Fra Tørberget Samfunnshus, Matvegen 2.
    - Gode parkeringsmuligheter.
  + Følg skiløypa fra Samfunnshuset og nordover myrene, over Ensrudvegen ved Jonslåtten (parkering også her), og videre opp til Bergemyra.  
    Sving derfra av til høyre mot Nybrenn og opp til gapahuken.
    - Ca. lengde: 5,5 km (en vei) fra Samfunnshuset
    - Ca. lengde: 1,5 km (en vei) fra Jonslåtten.
* Alternativ 2:
  + Fra Nordsvea, der Matvegen og Ensrudvegen møtes.
    - Begrenset med parkeringsmuligheter.
  + Følg trugeløype opp rett opp til gapahuken på Nybrenn.
    - Ca. lengde: 2 km (en vei)
* Alternativ 3:
  + Fra Munksjøen, der veien til Munka tar av fra Jerpenvegen.
    - Parkeringsmuligheter langs vei.
  + Følg skiløypa fra starten av Munksjøløypa og opp Stormyrbrekka, og videre over Bergemyra.  
    Sving derfra av til venstre mot Nybrenn og opp til gapahuken.
    - Ca. lengde: 5 km (en vei) fra Munksjøen

***Registreringspuktet befinner seg på gapahuken.***

**Rassiberget (Storsvea) 626 moh.** Koordinat**:** 61°5′35″N 12°6′56″Ø

* + Start ved grendehuset i Storsvea, Storsvevegen 442
    - Gode parkeringsmuligheter.
  + Følg Storsvevegen mot Midtskogsberget til der høyspentlinja krysser veien.   
    Sving til høyre og følg høyspentlinja til du kommer til toppen av hogstflata.  
    Her har du panoramautsikt til Sverige, Våler og Elverum Finnskog.
    - Ca. lengde: 1,2 km (en vei)

***Registreringspunktet befinner seg på en høyspentmast.***

**Bastberget 643 moh.** Koordinat:61°6′57″N 12°7′24″Ø

* + Start der stien til Kløvjamarsjen kommer inn på Bastbergsvegen, ca. 600-700 meter fra RV25.   
    Merket med blått skilt med «Kløvjamarsjen».
    - Begrensede parkeringsmuligheter.
  + Følg trugetraséen til toppen av Bastberget der det gamle branntårnet en gang sto.
  + Fantastisk utsikt over Tørbergsjøen.
    - Ca. lengde: 1,3 km (en vei).

***Registreringspunktet befinner seg på et tre.***